החוג להיסטוריה של המזה"ת 
ואפריקה

חוברת סילבוסים
 תשס"ג

החוג להיסטוריה של המזרח התיכון
 ואפריקה

חוברת סילבוסים

תשס"ג

06392122 מצרים, אתיופיה, סודאן – דתות ולאומיות בעת החדשה- 
פרופ' חגי ארליך

התרגיל יעקוב אחר תפקידן של הדתות השונות בבניית מערכת היחסים  בין שלוש הישויות המאכלסות יחדיו את אגן הנילוס.  ציר הדיון הראשי יסוב סביב תפישות היסוד הפוליטיות של האסלאם, על היבטיו וממדיו השונים  מצד אחד,  ושל הנצרות האתיופית מצד שני.  הדיון ימשיך וינתח את הופעת התנועות הלאומיות כבסיס חדש של הגדרה עצמית וראית זולת, ואת השוני בתולדות היחסים שנבע מתמורה מודרנית זאת.
 
06382329 מלחמת העולם השניה במזה"ת – ה"אעיאן" וה"אפנדיה"- 
פרופ' חגי ארליך
הסמינריון יעסוק בתולדות מלחמת העולם השניה בארצות הראשיות של המזה"ת (מצרים, עראק, סוריה, לבנון, החברה הפלסטינית) תוך דגש על השפעת האירועים הצבאיים והתשומות הרעיוניות החיצוניות על אלה החברתיים-פוליטיים. ציר ראשי של הדיון יהיה המתח בין קבוצות העילית הוותיקות ועניינן ביציבות והמשכיות, לבין קבוצות מעמד הביניים המשכיל ועניינן בתמורה רב-ממדית.     

06372114 תיאור סוריה וארץ ישראל בספרות הגיאוגרפית הערבית - ד"ר
 נאסר בסל
הקורס יעסוק בהשתקפות אזור סוריה וארץ ישראל, כלכלתו ומנהגיו, אצל גיאוגרפים ערבים כגון מסעודי, מוקדסי, אבן ג'וביר, ואבן בטוטה. התייחסות מיוחדת תינתן בקורס לתיאור המקומות הקדושים.

06372113 עיונים בכתבי טברי ומסעודי ההיסטוריים - ד"ר נאסר בסל
הקורס יכלול סקירת תולדות ההיסטוריוגרפיה המוסלמית עם דגש מיוחד על מקומם של טברי ומסעודי. קריאת חומר מדעי על שיטותיהם של שני יוצרים אלה, וקריאת טכסטים מחיבוריהם כדי לעמוד על המאפיינים של כתיבת כל אחד מהם.

06382245 פרקים בהיסטוריה האינטלקטואלית של המזרח תיכון המודרני, 1960-1860 פרופ' ישראל גרשוני
הקורס, מסגרת של תרגיל, יבקש להתחקות אחר הזרמים האינטלקטואלים הראשיים הפעילים במזרח התיכון בתקופה זו. הוא ינתח את גופי הידע האינטלקטואלים השונים וידון בטקסטים אינדיבידואלים (שיוצרו על ידי הוגים ספציפיים) כמו גם בטקסטים קולקטיביים (שנוצרו על ידי תנועות אידיאולוגיות מגוונות). המחשבה האינטלקטואלית תנותח בהקשריה ההיסטוריים המשתנים, הפוליטי, החברתי והתרבותי. זיקות הגומלין בין ההתפתחויות האינטלקטואליות לבין ההתפתחויות החברתיות והפוליטיות יודגשו ויטופלו. בראש הדיון יעמדו תנועות וזרמים לאומיים והמאמץ האינטלקטואלי לעצב קהיליות זהות לאומיות חדשות לחברות המזרח תיכוניות. כמו כן, יעסוק הקורס בהרחבה בזרמי מחשבה אסלאמיים, רפורמיים, אורתודוכסיים ורדיקאליים. הקורס יתבסס על קריאה מוקדמת של התלמידים ועל דיונים שיערכו במהלך הפגישות. 

06391104 מבוא להיסטוריה של אפריקה -  פרופ' יקותיאל גרשוני
שיעור המבוא מקנה למשתתפים ידיעה בסיסית בהיסטוריה של יבשת אפריקה שמדרום לסהרה. השיעור נחלק לשלוש חטיבות זמן: התקופה הקדם קולוניאלית, התקופה הקולוניאלית, התקופה הבתר קולוניאלית. פגישות המבוא מתנהלות כהרצאה פרונטאלית ובין ההרצאות משולבים סרטים תיעודיים. קריאת הכנה לכל שיעור היא בגדר רשות ולא חובה.

06392154 אפריקה הקדם קולוניאלית - פרופ' יקותיאל גרשוני
הקורס יעסוק בהיבטים חברתיים, כלכליים ופוליטיים של אפריקה שמדרום לסהרה מהתקופה הפרה-היסטורית ועד להשתלטות האירופית על היבשת בשלהי המאה ה- 19. באמצעות שילוב של סרטים, שקופיות ומרצים אורחים יוצגו בפני משתתפי הקורס תהליכים שונים כגון: הגירה, פיתוח חקלאות, כריית 
מחצבים ועיבודם, התגבשות תפיסות דתיות וקשר עם העולם שמחוץ לאפריקה, תהליכים שעמדו מאחורי הרבגוניות האתנית, תרבותית ופוליטית של יבשת אפריקה. לכל אחד מהתהליכים יוקדשו מספר שיעורים שיהוו יחידת לימוד העומדת בפני עצמה ובעת ובעונה אחת קשורה לאלו הסמוכות לה. הפגישות מתנהלות כהרצאה פרונטלית. קריאת הכנה לכל שיעור היא בגדר המלצה ולא חובה. יחידות הלימוד הן: מבוא; חברות ראשוניות: לקטים, ציידים וחברות מפוצלות; כלכלה: חקלאות סחר וניצול משאבים;  תרבות ודת; עבדים ועבדות  ומבנים פוליטיים. מספר מאמרים יהיו בגדר קריאת חובה למבחן בסוף הקורס.

06392157 פוליטיקה אפריקאית תחת שלטון קולוניאלי - פרופ' יקותיאל גרשוני
הקורס יעסוק בתגובות פוליטיות של אפריקאים לסיטואציה הקולוניאלית. השיעורים יתמקדו בשני  נושאים מרכזיים: גירויים פוליטיים וחברתיים של החברות האפריקאיות כתוצאה ממפגשם עם השלטון הקולוניאלי; מגוון התגובות הפוליטיות של האפריקאים, תגובות שנעו מהשלמה, קבלה, ורצון לתפוס מקום במערכת המנהלתית של השלטון הזר ועד לדחייה של ערכי התרבות והדת אותם הביאה אירופה לאפריקה. הפגישות מתנהלות כהרצאה פרונטלית. קריאת הכנה לכל שיעור היא בגדר המלצה ולא חובה. מספר מאמרים יהיו בגדר קריאת חובה למבחן בסוף הקורס.

06391101 מבוא לאנתרופולוגיה של אפריקה - פרופ' אלי דאב 
מטרת הקורס היא להציג חברות ותרבויות מסורתיות באפריקה מנקודת המבט של אנתרופולוגיה. נציג אתנוגרפיות (תיאורים המבוססים על עבודת שדה אנתרופולוגית) ממגוון רחב של חברות אפריקאיות - מציידים בושמנים ועד למלכויות הסואזי והניורו. נדון על החומר משתי פרספקטיבות: מצד אחד ננסה להבין כל חברה ותרבותה כמערכת אורגנית בפני עצמה, ומצד שני נשווה אספקטים מיוחדים - כגון מערכות פוליטיות; דת מגיה וכישוף; שארות וכו'.

06392645  אנתרופולוגיה של שינוי חברתי - פרופ' אלי דאב  
בקורס זה נתמקד בתהליכי שינוי חברתי ותרבותי באפריקה מן הפרספקטיבה של אנתרופולוגיה חברתית. בין היתר נדון בנושאים הבאים: שינוי חברתי ותרבותי - מבט כללי; פתיחות והתנגדות לשינוי; התנצרות האפריקאים, ואפריקניזציה של הנצרות; התמערבות, מודרניזציה ואורבניזציה.

06392711 סוואהילית - לשון וחברה באפריקה - ד"ר אלנה דובנוב 
הקורס מיועד לסטודנטים אשר מעונינים לפתח יכולת לדבר, לקרוא ולהבין סואהילי מודרנית, וכמו כן לקבל ידע לגבי היסטוריה, מקורות ומעמדם כיום של השפה עצמה ושל הספרות בשפת הסואהילי. הקורס נחלק לשלושה חלקים. בחלק הראשון לימוד בסיסי של השפה. החלק השני מתייחס לתולדות השפה הסואהילי והתפשטותה, מקורות הסואהילי ומקומה במיון גנטי של שפות אפריקאיות, והשפעות על סואהילי משפות אחרות. בחלק השלישי, תמצית תולדותיה של ספרות וסופרים עיקריים בסואהילי.

06382291 לאום וחברה בצפון אפריקה – מר דניאל זיסנויין
הקורס יסקור את התפתחויות הפוליטיות, החברתיות והכלכליות שעברו מדינות המגרב (מרוקו, אלג'יריה ותוניסיה) במאה העשרים.  אנו נבחן את השפעות השלטון הקולוניאלי הצרפתי על מדינות אלה ואת מאבקן לעצמאות, לצד התהליכים שעברו מדינות אלה מאז סיום השלטון הצרפתי על רקע קשיים שונים המאפילים על התפתחותן עד ימינו אלה.

06382179 סוריה בעת החדישה - ד"ר אייל זיסר 
 ענינו של הסמינר הנו תולדותיה של סוריה בעת החדשה. הסמינר יבחן את שורשיה ומקורותיה ההיסטוריים והרעיוניים של המדינה הסורית - סוריה במאה  ה- 19 והשפעת המודרניזציה והמערביות - ויעסוק בהרחבה בהקמתה של המדינה הסורית בשנות העשרים ובדרכה בשנותיה הראשונות - הן תחת שלטון המנדט העצמאי עד לשנת 1946 והן כמדינה עצמאית. עיקרו של הקורס יוקדש לסוריה בחמשת העשורים האחרונים - סוריה משנות החמישים - בין מזרח למערב, סוריה תחת מפלגת הבעת', וכמובן, סוריה תחת חאפט' אל-אסד. במסגרת זו תיבחן משמעותה והשלכותיה של מהפכת הבעת' מן ה- 8 במרץ 1963, הרקע לעלייתו של אסד לשלטון, ודרכו בשלטון מאז ועד היום. פרק מיוחד יוקדש ליחסי סוריה - ישראל - בין מלחמה לשלום.

06382246 היסטוריה חברתית של המזה"ת - פרופ' אהוד טולידאנו ופרופ' יוסף קוסטינר 
הקורס מהווה מבוא כללי להיסטוריה חברתית-כלכלית של המזה"ת ונועד להביא בפני התלמידים את החיבורים העיקריים בנושא. לפיכך, יוקדש חלק ניכר מהקורס לדיון בספרי היסוד בתחום משנות ה- 60 ועד לאחרונה (גבריאל בר, דייל אייקלמן, אלברט חוראני ועוד), תוך דיון מתודולוגי ותיאורטי. בחלקו האחר של הקורס, יידונו סוגיות ספציפיות מתוך מיגון הנושאים החברתיים והכלכליים הבאים לידי ביטוי בספרות המחקרית. בין הנושאים הללו, יטופלו הסוגיות הבאות: מיגדר (מעמדן המשפטי, החברתי, הכלכלי, של נשים, תנועות פוליטיות, מנהיגות ספציפיות); עבדות (סחר עבדים, עבדות בית, עבדות צבאית-מינהלית); מיעוטים אתניים (תולדותיהם, בעיות מיוחדות, היבט חברתי, פוליטי, כלכלי); שאלות דמוגרפיות (ילודה, תמותה, בריאות, הרכבי אוכלוסיה, תנודות); התפתחות ערים (מבנה גיאוגרפי, מבנה חברתי, מוסדות חברה עירונית, מרידות עירוניות); הקהילה הכפרית (מבנה ומוסדות, אחזקת הקרקע, חקלאות, הגירה); הקהילה הנומדית (מבנה ומוסדות, "יחסי מזרע-ישימון"); דת וחברה (מוסדות, תנועות פוליטיות וחברתיות, הנהגה); בעיות ריבוד (קבוצות עילית ומעמדות); יחסי חברה - מדינה (השפעות הדדיות בין החברה והשלטון).

06381104 מבוא לתולדות המזרח התיכון בעת החדישה  (קורס פנורמי) - ד"ר מאיר ליטבק
יתמקד בקשרי הגומלין בין התפתחויות פנימיות בחברות המוסלמיות לבין השפעתו הכלכלית, תרבותית ופוליטית של המערב ויסקור את התגובות המקומיות לאתגר שהציב המערב. הקורס ינתח את התהליכים הפוליטיים, האידיאולוגיים והחברתיים שהתחוללו במדינות החדשות שקמו במזרח התיכון לאחר מלחמת הקורס סוקר את התהליכים המרכזיים בהיסטוריה של המזרח התיכון במאתיים השנים האחרונות. הוא העולם הראשונה, החל מכישלון הפרלמנטריזם, דרך התבססותם של משטרי הקצונה הרדיקליים וכלה בעלייתו של האסלאם הפונדמנטליסטי.

06382141 איראן בעת החדישה  - פרופ' דוד מנשרי
הקורס ינתח את התהליכים הכלכליים, החברתיים והפוליטיים המרכזיים בהיסטוריה האיראנית במאתיים השנים האחרונות. בין היתר יעסוק הקורס במערכות היחסים בין דת ומדינה, בניסיונות לרפורמה וריכוזיות והשפעתן על יחסי חברה ומדינה, בעלייתן של תנועות מחאה דתיות וחברתיות, ובהתגבשותן של זרמים אינטלקטואלים מרכזיים. הקורס גם ינתח את השפעות הגומלין בין ההתפתחויות הפנימיות באיראן לבין השינויים במעמדה הבין-לאומי.  הקורס ינתח את הגישות ההיסטוריוגרפיות השונות ביחס לסוגיות מרכזיות בהיסטוריה האיראנית ואת מידת יישומם של מודלים ממדעי החברה להבנת תהליכים היסטוריים באיראן. 

06392253 נשים בעולם הערבי והאסלאם -  ניתוח סרטים - מר פול ליפץ
הקורס יבדוק את מצבן של נשים ערביות בקוראן, וינתח את השינויים בחייהן מהמאה ה – 6 ועד היום.  ייבדקו מקרים ספציפיים של נשים בארצות הבאות :  מצרים, מרוקו, אלג'יריה, תוניסיה, אירן, וכמו כן נשים פלסטיניות.יהיה שימוש נרחב בסרטים כטקסט תיעודי.

06393136 ההתיישבות הלבנה  באפריקה - מר פול ליפץ 
בסוף המאה ה – 19 התחילה החדירה האירופאית לאפריקה כאשר גורם מוביל באזורים מסוימים היה המתיישב הלבן.  הקורס ינתח את חשיבות המתיישב הלבן, ואת השלכות נוכחותו באפריקה במשך כמאה שנה.  המדינות שבהן נבדוק את פעילותו של מתיישב זה הן רודזיה, זמביה, קניה, מוזמביק, אנגולה וסנגל. השיעור עוסק בהשתלטותן של מעצמות אירופה על היבשת השחורה. חלקו הראשון של השיעור מוקדש לניתוח והבנת התהליכים באירופה של המאה ה- 19 שתרמו לרצון להשתלט על יבשת זו. חלקו השני של השיעור עוסק במרוץ על אפריקה. בחלק זה יידונו פרשיות מרכזיות במאבק בין מעצמות אירופיות שונות על חלקי היבשת השונים. יידונו גם מאבקים בין מעצמות אירופה לבין גורמים מקומיים באפריקה שהתנגדו להשתלטות 

06392118 שחור ולבן בצבע: הסרט הדרום אפריקאי – מר פול ליפץ
דרום אפריקה במאות ה-19 וה-20 משכה תשומת לב של העולם כתוצאה מהמתחים הפנימיים הרבים. קיימת התייחסות רבה למדינה זו בקרב קולנוע וסרטים דקומנטריים. הקורס עוסק בלבנים ושחורים בדרום אפריקה במאתיים השנים האחרונות כפי שמוצגים בתקשורת.

06392123 הדמות הערבית והאפריקאית בקולנוע – ניתוח סרטים – 
מר פול ליפץ
התרשמות העולם המערבי על ערבים ואפריקאים מבוססת במידה רבה על גישת הקולנוע והטלויזיה. הקורס ינתח את הכלי הויזואלי כדרך ללמוד על מדינות ערביות ואפריקאיות ויבדוק את המיתוסים הרבים הנובעים מעמדות אמצעי התקשורת.

06391107 תרגיל מבוא בלימודי אפריקה - מקורות מתחילים- ד"ר גליה צבר
התרגיל ייבחן מגוון של מקורות משניים בחקר ההיסטוריה של אפריקה. במהלך התרגיל  ינותחו המקורות ויועלו שאלות מרכזיות כלליות בחקר אפריקה החל מהלגיטימציה של "לימודי אפריקה" כתחום מחקרי דרך סוגיות סחר העבדים והעבדות וכלה בשאלות של מאבקים אתניים, רצח-עם ועוד. מטרתו של התרגיל היא להקנות מיומנויות בסיסיות בחקר היסטוריה בכלל ושל אפריקה בפרט ולהציג לתלמיד את רב-גוניות היבשת. לא נדרש ידע מקדים של אפריקה. קריאה, הגשת תרגילים והשתתפות פעילה הם חובת כל התלמידים. הציון הסופי יורכב מציון העבודות וההשתתפות בכיתה.

06391106  מבוא בלימודי אפריקה - מקורות מתקדמים - ד"ר גליה צבר
 התרגיל ייבחן מגוון של מקורות ראשוניים בחקר ההיסטוריה של אפריקה. במהלך התרגיל ינותחו המקורות ויועלו שאלות מרכזיות בחקר חברות אורליות. יומני מסע, דוחות מלחמה, חוזי מסחר ומקורות ראשוניים אחרים ייבחנו תוך דיון בסוגיות נרחבות של מהימנות מקורות וכתיבת היסטוריה. מטרתו של התרגיל היא להרחיב את המיומנויות הבסיסיות בחקר היסטוריה בכלל ושל אפריקה בפרט ולהציג לתלמיד את רב-גוניות היבשת. רצוי להירשם לקורס זה לאחר סיום התרגיל במקורות משניים. קריאה, הגשת תרגילים והשתתפות פעילה הם חובת כל התלמידים. הציון הסופי יורכב מציון העבודות וההשתתפות בכיתה.

06392115 הטוב הרע והמכוער – סוגיות מרכזיות באפריקה המודרנית-
ד"ר גליה צבר
השעור יבחן סוגיות מרכזיות באפריקה תוך התמקדות בתהליכיי שינוי חברתיים, כלכליים ופוליטיים.  שאלות מרכזיות העוסקות ברעב, מלחמות אזרחים, תנועות דתיות חדשות ואיידס יבחנו בהקשרן הרחב. 
השעור יסייע בהבנת האקטואליה האפריקאית על בסיס ניתוח העבר.

06392717 קניה-היסטוריה חברתית ופוליטית – ד"ר גליה צבר
בפרוסמינר ניבחן סוגיות היסטוריות  מרכזיות בקניה בעת החדשה. ההתמקדות תהייה בניתוח המערכות הפוליטיות הכלכליות והחברתיות המרכזיות בקניה העצמאית. דגש נוסף יושם על  דפוסי שלטון, התגבשותה של חברה אזרחית, ותנועות וארגוני מחאה.

06373155 משפט מוסלמי - ד"ר נורית צפריר
החלק הראשון של הקורס מוקדש לסקירה היסטורית של התפתחות מערכת החוק האסלאמית. חלק זה כולל את המעבר מחוק פרה-אסלאמי לחוק מוסלמי, את השלב הפורמטיבי של מערכת החוק האסלאמית, היווצרות אסכולות ההלכה, הגדרת מקורות החוק ומשמעותם, המתח בין אנשי המסורת (אהל אל-חדית') לבין הרציונליסטים (אהל אל-ראי), ושאלת סגירת חופש שיקול הדעת העצמאי (אג'תהאד) בפני חכמי ההלכה. החלק השני של הקורס מוקדש לטיפול בכמה תחומים בחוק הפוזיטיבי, כגון דיני משפחה, דינים העוסקים ביחס החוק ללא מוסלמים, דיני מלחמה והשוואה בין חוק סוני לחוק שיעי.

06372259 שיעה וכתות אחרות באסלאם - ד"ר נורית צפריר
הקורס עוסק בקבוצות לא אורתודכסיות באסלאם, ומבוסס על קריאת טקסטים מתוך כתביהן של קבוצות אלו, בעיקר של השיעה האמאמית, אך במידת האפשר גם של קבוצות אחרות כגון הנציריה והאחמדיה. במהלך הקורס מושווית השקפתן של כתות מוסלמיות אל זאת של האסלאם האורתודוכסי בשלושה תחומים עיקריים: היחס כלפי לא מוסלמים, היחס כלפי הקוראן ופרשנות הקוראן והיחס אל שאלת הנבואה. תוך כדי השוואה זאת ניתנת גם סקירה כללית על ההיסטוריה של הכתות השונות, ועל הקווים העיקריים המאפיינים כל אחת מהן.

06372115 יחס ההלכה האסלאמית לאחר - ד"ר נורית צפריר 
בקורס זה יידון יחסו של האסלאם אל קבוצות של "שווים פחות", בעיקר נשים, עבדים, ולא- מוסלמים. הקורס יכלול בחינה של ההיבטים המשפטיים של היחס לאחר באמצעות טקסטים משפטיים הכוללים הלכה ופתוות. כמו כן יבחן הביטוי שניתן ליחס זה בסוגי ספרות אחרים כגון חדית' ופרשנות קוראן.

0637212601 סוגיות בחוק השיעי- ד"ר נורית צפריר
במהלך הקורס יסקרו  הבדלים בין החוק השיעי לבין זה הסוני. הסקירה תכלול הבדלים בין שתי מערכות החוק הן במקורות המשפט והן בחוק עצמו. בין החוקים  שהקורס יעסוק בהם כלולים אלה הנוגעים למוסד הנישואים הזמניים, ולג'האד. 

06372218 תרגיל מקורות לחקר האסלאם - ד"ר נורית צפריר
מטרתו של קורס זה היא לערוך הכרות עם מגוון של סוגי מקורות שעליהם מבוסס חקר האסלאם הקדום. הכוונה להפגיש את התלמיד עם מילונים ביוגרפיים, ספרות גיאוגרפית, כרוניקות, פרשנות קראן, וכיוצא באלה, ולתת בידיו כלים ראשוניים לעשות שימוש במקורות אלה.  

06382110 הרעיון הדתי באסלאם - ד"ר לאה קינברג
הקורס פותח בתקופה שקדמה לאסלאם ועובר בהדרגתיות אל האסלאם, תוך דיון במהות המעבר, ובהתאמתו של הרעיון האסלאמי לחברה השבטית של חצי האי ערב. בהמשך עוסק הקורס במבנה הקוראן ותכניו, בתפקידה של המסורת בבניית מוסדות הדת, במצוות היסוד, בהיווצרות אסכולות המשפט, ובמקומו של החלום בחברה המוסלמית הקדומה. לקראת סיום הקורס, תינתן סקירה העוסקת בגילויים מיסטיים המאפיינים את האסלאם הקדום, כמו גם סקירה של התפיסות הדתיות העומדות בבסיס הכיתות החורגות מן האסלאם.

06382282 היבטים דתיים והיסטוריים מן המאות הראשונות של האסלאם: ד"ר לאה קינברג
 קריאה בטקסטים אקטואליים ועיגונם בטקסטים קלאסיים. איתור פסוקי קוראן וחדית'ים במקורות מודרנים ובדיקת שילובם במקורות אלה.
דיון במרכיבים הדתיים והתפיסות ההיסטוריות השזורים בכתבים פוליטיים והרציונאל העומד מאחרי דרך כתיבה זו.

06372219 רעיון הג'האד באסלאם- ד"ר לאה קינברג 
 קריאה בתעודות מודרניות הנוגעות לג'האד (כרוזים, נאומים, צוואות) וניתוחן תוך חיפוש מקורותיו של הג'האד בקוראן ובחדית'. דיון בסוגי הג'האד, תופעות של ג'האד במהלך ההיסטוריה, תפיסת הג'האד הקלאסי מול המודרני, תופעת ההתאבדות, השתלבות הג'האד על מרכיביו במסגרת הכוללת של דת האסלאם.

06373154 קוראן ופרשנות - ד"ר חאתם מחאמיד
הקורס מורכב מקריאה במבחר קטעים מן הטקסט הקוראני, בעברית ובערבית, ומקריאת חומר מחקרי, המתמקד בבעיות נבחרות הקשורות לקוראן. מטרתו של הקורס להביא את משתתפיו לידיעה כללית של תכני הקוראן, ולהבנת מקומו של הקוראן בחברה המוסלמית. העיסוק בפרשנות הקוראן לא יהווה מטרה בפני עצמה, אלא ישמש כהדגמה לאופן השתלבותו של הקוראן בחיי המוסלמים. הקורס דורש השתתפות פעילה, ומחייב הגשת עבודה, אשר תתבסס על מקורות ראשוניים (ערבית) ומשניים (ערבית, עברית, אנגלית).

0637.2221 מצרים הפאטימית- ד"ר חאתם מחאמיד
הקורס ידון בסוגיות היסטוריות של הפאטמים מאז כינון מדינתם בצפון אפריקה ועד לנפילתה במצרים בשנת 1171 על ידי צלאח אל-דין. הקורס יתמקד בנושאים העיקריים הבאים: הרקע של הפאטמים, הדעוה האסמאעילית, חברה ומשטר, מוסדות דת, חינוך ומנהל, מנהגים, מאבקים והתפלגויות בקרב השושלת הפאטמית. 

06392188 הסחורה האנושית- סחר העבדים הטרנס-אטלנטי - גב' אלה קרן
300 שנה, 3 יבשות, 15-12 מיליון בני אדם. מספרים אלו הם קווי המתאר היבשים של הסחר המקיף ביותר בבני אדם בהיסטוריה האנושית. סחר העבדים הטרנס- אטלנטי קישר בין אירופה, אפריקה ואמריקה בין המאות 19-16, והשפיע עמוקות על ההיסטוריה החברתית והכלכלית שלהן. מנין צמח הרעיון של ציד המוני של בני אדם, שיעבודם ומשלוחם ליבשת אחרת? באיזה הקשר ערכי וכלכלי נהפכו בני אנוש למוצר מסחרי? כיצד התנהל תהליך "היצור" ההמוני של עבדים, ולאילו מטרות? מה היו השפעותיו של סחר העבדים על כל אחת מן היבשות המעורבות בו? הקורס ינסה לבחון את מקומו של סחר העבדים הטרנס אטלנטי בהיסטוריה של היחסים בין שחורים ולבנים, ולברר את חותמו על זהותם של אפריקנים במוצאם.

06382247 מרד ומהפיכה במזרח התיכון - ד"ר עוזי רבי
הסמינר יעסוק בניתוח ואפיון של תנועות מחתרת ומהפיכה - בעלות גוון חילוני או דתי - במזרח התיכון המודרני. הדיון יתמקד בהבנת הרקע לצמיחתן, בניתוח מבני של דפוסי פעילותן ובהשפעתן על ההוויה המזרח תיכונית.

06382121 ערב הסעודית בעת החדישה – ד"ר עוזי רבי
אפיוניה המגוונים של ערב הסעודית הופכים אותה לאחד המקרים היותר מרתקים באזורנו. הקורס נדרש לציוני הדרך החשובים בתהליך הקמתה של המדינה הסעודית ומתמקד בשורשי צמיחתה ובאפיוניה הדתיים המיוחדים. תוך הישענות על מחקרים הסטוריים (אך גם מפות, ספרי זכרונות וסרטים) נדון בסוגיות מרכזיות בפוליטיקה, בכלכלה, בחברה ובתרבות של מדינה זו. נעמוד על אופייה המיוחד של המדינה כקיסרות נפט, על ייחודיותו של בית המלוכה הסעודי ונבקש להעריך את מעמדה של המדינה הסעודית במרחב הערבי והאסלאמי. 

06383106 המפרץ הפרסי: בעיות חברה ובטחון - ד"ר עוזי רבי 
הקורס יתמקד בהתפתחויות שחלו בזירת המפרץ הפרסי מתחילת שנות השבעים עד ימינו. חשיבותו הכלכלית של המפרץ הפרסי עתיר הנפט וחיוניותו לכלכלות המערב הפכוהו בתקופה זו לאזור רגיש 'המייצר' משברים חדשות לבקרים. במסגרת הקורס תיבחן השפעתם של אירועים מרכזיים (הפינוי הבריטי, המהפכה האסלאמית באיראן, מלחמת איראן עיראק, מלחמת המפרץ) על הישויות המדיניות בחצי האי ערב ובזירת המפרץ הפרסי, על משק הנפט ועל המערכת הבינלאומית בכללותה.

06371100 תולדות הערבים והאסלאם, 600-1500 - ד"ר מירי שפר
דוא"ל: shefer@post.tau.ac.il
עמוד הבית: http://www.tau.ac.il/~shefer
מטרת הקורס היא להקנות ידע והבנה בסיסיים (תאריכים, מונחים, שמות, איזורים גיאוגרפיים) על התפתחות עולם האסלאם מראשית הקריירה של הנביא מחמד בחצי האי-ערב במאה השביעית ועד שנת 1500 לערך. בסוף המאה החמש-עשרה הגיעה לסיומה השליטה הפוליטית המסלמית בחצי האי האיברי לאחר כשמונה מאות שנים. בראשית המאה השש-עשרה החל עידן האימפריות במזרח עולם האסלאם: העות'מאנים השתלטו על המזרח התיכון הערבי, הצפווים השיעים הקימו מדינה באיראן ובהודו התבססה השושלת המוֹגוֹלית. מבחינה פוליטית היו הערבים גורם פוליטי חשוב במיוחד, אך החל מהמאה התשיעית עלתה חשיבותם הפוליטית והצבאית של התורכים. הגורמים החשובים מבחינה תרבותית היו דת האסלאם והשפה הערבית, שלצידה שמשו גם השפות הפרסית והתורכית. לכן בנוסף לאירועים הפוליטיים תתמקד תשומת הלב בקורס דווקא בהתגבשות חברתית ותרבותית של חברות מסלמיות בתקופה הנידונה. קורס זה משיק, אם כן, בתיחומו הכרונולוגי, הגיאוגרפי והנושאי לקורסים אחרים בחוג, וביניהם: "הרעיון הדתי באסלאם", "צומת העולם הישן: מבוא להיסטוריה של אסיה המרכזית המסלמית" ו"תולדות האימפריה העות'מאנית".  

06372217 רפואה ואתיקה בחברות מסלמיות טרום-מודרניות-ד"ר מירי שפר
דוא"ל: shefer@post.tau.ac.il
עמוד הבית: http://www.tau.ac.il/~shefer
פרו-סמינריון זה, הניתן בפעם הראשונה, יעסוק בתולדות הרפואה והאתיקה הרפואית בחברות מסלמיות מימי הביניים ועד העת החדשה המוקדמת. חומר הקריאה והדיונים ישלבו דיון בתיאוריות הרפואיות המקובלות עם סוגיות אתיות וחברתיות שונות. יִדוֹנוּ, למשל, גופי הידע הרפואי ומקורות הידע המתחרים זה בזה על לגיטימציה ועל הגמוניה בחברות מסלמיות; התפתחותם של מוסדות בריאות מסוגים שונים; התחרות המקצועית, החברתית והכלכלית בין מרפאים מסוגים שונים; תפיסות רפואיות ותרבותיות על אודות הגוף והנפש; יחסן של חברות מסלמיות לחולים ולמחלות כדוגמת צרעת ושיגעון; מערכת היחסים בין הרופא לחולה, ועוד. 

06371205 היסטוריה של המזרח התיכון בימי הביניים - ד"ר מירי שפר
דוא"ל: shefer@post.tau.ac.il
עמוד הבית: http://www.tau.ac.il/~shefer
תרגיל זה מיועד ללומדים במגמת "אסלאם", ומטרתו להציג כמה מהשאלות המרכזיות והחוקרים הבולטים במחקר המודרני המערבי בתחום לימודי האסלאם בימי הביניים. הקורס יעסוק במזרח התיכון מהופעת האסלאם בראשית המאה השביעית ועד הכיבוש העת'מאני בראשית המאה השש-עשרה. מקומה של היסטוריה פוליטית, אומנם, לא ייגרע, אך במפגשים יושם דגש על היבטים חברתיים ותרבותיים, למשל: הפיכתה של קהילה מסלמית למדינה ערבית ולאימפריה מסלמית, זהות מקומית ותרבות אימפריאלית, השתלבות הלא-ערבים באימפריה, תרבות חצר ופטרונות השליטים על  אומנויות ומדעים, תרבות עירונית עממית ועוד. 

06382010 דת האסלאם – תרגיל - ד"ר מירי שפר
דוא"ל: shefer@post.tau.ac.il
עמוד הבית: http://www.tau.ac.il/~shefer
תרגיל זה מיועד ללומדים במגמת "אסלאם", ומטרתו לדון במספר סוגיות הקשורות בדת האסלאם כפולחן וכמערכת של אמונות ושל חוקים. מסגרת הדיון תהיה היסטורית, קרי נבחן כיצד התפתחה  והשתנתה דת האסלאם על-פי קריטריונים של זמן ושל מרחב. בו בזמן אנו נקפיד להבין את התפיסה הא-היסטורית של המאמינים המסלמים את עצמם ואת דתם, ולפיה דת האסלאם אוניברסאלית נצחית. בין נושאי הדיון: מקומה של דת האסלאם לצד דתות מונותאיסטיות אחרות, התפתחות מערכת החוק והמשפט, מצוות היסוד, אמונות ופולחן מיסטיים ועממיים, התפתחות השיעה ועוד. 

06381152 מבוא לתולדות האימפריה העות'מאנית - מורים שונים
זהו שיעור חובה לתלמידי שנה א' במגמת "המזרח התיכון בעת החדישה" ובמגמת "האסלאם", ועניינו ההיסטוריה של האימפריה העות'מאנית מראשיתה במאה הארבע-עשרה ועד המאה השמונה-עשרה. מבחינה כרונולוגית משיק הקורס בתחילתו ל-"תולדות הערבים והאסלאם". בסופו הוא משיק ל"מבוא לתולדות המזרח התיכון בעת החדשה", העוסק בהיסטוריה של האימפריה במאה התשע-עשרה עד לקיצהּ בעקבות מלחמת העולם הראשונה. מבחינה גיאוגרפית אנו נשתדל להקיף אזורים שונים באימפריה. כך נדגיש את היותה אימפריה אירופאית לא פחות מאשר מדינה אסיאתית או מזרח-תיכונית, אם כי המחוזות הערביים ידונו בהרחבה; מדינה ימית לא פחות מאשר יבשתית (גבולות האימפריה כללו את הים האדום והאוקיינוס ההודי, הים התיכון, הים השחור, ותשומת לב רבה ניתנה גם לנהרות מרכזיים כמו הדנובה, הפרת והחידקל ונהרות חשובים אחרים). הקורס מדגיש נושאים חברתיים ותרבותיים, אם כי נידונות גם סוגיות פוליטיות. בין הסוגיות המועלות לדיון: העולם הרב-תרבותי/אתני/דתי בו פעלו העות'מאנים; הקמתה של אימפריה ממדינה שבטית; מאזן הכוחות בין המרכז לפרובינציה; המוסדות העיקריים באימפריה (הארמון וההרמון, הביורוקרטיה, הצבא ואנשי הדת); הרשתות החברתיות הבולטות ועוד. 

06371101 תרגיל בכתיבת עבודות - מגמת "האסלאם" – גב' יעל קמרון
התרגיל נועד לתלמידי מגמת "האסלאם" ומטרתו להדריכם בכתיבת עבודות אקדמיות בתחום. הקורס עוסק בהיבטים המתודולוגיים, קרי ב"איך" (כיצד יש ללמוד ולחקור חברות מסלמיות ולכתוב עליהן) ולא ב"מה" (ההיסטוריה של חברות אלו). המטרות העיקריות של הקורס הן:
לסגל שיטות עבודה ביקורתיות; 
להכיר את האפראט המדעי המלווה עבודות מחקר;
להכיר את ספרות העזר המרכזית בתחום;
לפגוש את המקורות הראשונים החשובים לחקר חברות מסלמיות.

06382254 תולדות התנועה הלאומית הפלסטינית—עיון דוקומנטרי - פרופ אשר ססר
קורס עוסק בניתוח מסמכים הנוגעים להתפתחותה של התנועה הלאומית הפלסטינית מימי מלחמת העולם הראשונה ועד לימינו. בראי הדוקומנטים וחומר הרקע הנלווה נשרטט את קווי התפתחות הלאומיות הפלסטינית החל מהוויכוח אודות התכתבות חוסיין מקמהון והצהרת בלפור עבור דרך המרד הערבי (1936-39 ) הצעות החלוקה  (1937 ו- 1947), מלחמת 1948 (מלחמת השחרור הישראלית והנכבה הפלסטינית) הקמת אש"פ והאמנה הפלסטינית, מלחמת 1967 והחלטה 242, ומהסכמי אוסלו ועד לשיחות קמפ דייוויד וטאבה.

0638223301 דת ומדינה במזה"ת המודרני – פרופ' אשר ססר
הקורס יעסוק בזיקה בין דת ומדינה במורשת הפוליטית של העולם המוסלמי ובתמורות שחלו בזיקה זו בעידן המודרני. יידונו התמורות שחלו בנושא זה לנוכח חדירתם של רעיונות מערביים ביחס לזהותה וארגונה של הקהילה הפוליטית ולאור השינויים שבאו בעקבות התנט'ימאת; הרפורמיזם האסלאמי; תפוצתם של רעיונות לאומיים חילוניים; התמוטטותה של האימפריה; ויצירתו של הסדר המדינתי הקיים במזה"ת. כן יעסוק הקורס בהתמסדותה של המדינה הטריטוריאלית, מחד גיסא, ובתנועות אסלאמיות שקמו בדור האחרון והקוראות תגר על הסדר הפוליטי הקיים, מאידך גיסא. נושאים אלה ייבחנו באמצעות ניתוח משווה של בעיות הארגון הפוליטי והזהות הקיבוצית של מדינות שונות באזור, מראשית המאה העשרים ועד לימינו, החל ממצרים, עבור דרך מדינות הסהר הפורה וערב הסעודית וכלה באיראן ותורכיה. 

06382104 ירדן בעת החדישה -  ד"ר יואב אלון
הקורס יבחן סוגיות מרכזיות בהיסטוריה של ירדן במאות התשע עשרה והעשרים. מעבר להכרת המסגרות הפוליטיות, עיקר הלימוד יוקדש להבנת החברה המקומית ותרבותה. בנוסף, בפני התלמידים יוצגו גישות שונות במחקר ודוגמאות מן המקורות ההיסטוריים. הקורס לא יצטמצם ללימוד ההיסטוריה הייחודית של ירדן, אלא ירחיב את היריעה כדי לעמוד על ההקשר האזורי הרחב ולבחון תופעות דומות במקומות אחרים במזרח התיכון.

063822836 שבט, שבטיות ומדינה מודרנית במזרח התיכון - ד"ר יואב אלון
קיומן של חברות שבטיות הנו מאפיין מרכזי של המזרח התיכון, המבחין אזור זה הן מחברות מערביות והן מאזורים אחרים בעולם. בעשור האחרון חוקרי המזרח התיכון עמדו על חשיבות לימוד התופעה על מנת להסביר תהליכים פוליטיים, חברתיים ותרבותיים מרכזים. מטרת הקורס הנה להציג בפני התלמידים היבט חשוב זה תוך התמקדות בהיסטוריה של היחסים שבין שבטים לבין מדינת הלאום המודרנית בסהר הפורה ובחצי האי ערב במהלך המאה העשרים. בנוסף, הקורס יבחן כיצד אפילו כיום משטרים ערביים מנצלים את השבטים – ולעיתים אף מחיים אותם באופן מלאכותי – כדי להבטיח את שרידותם. המדיניות השבטית של צדאם חוסין בעיראק ושל המשפחה ההאשמית בירדן יבחנו באופן מיוחד. מעבר להבנה של חברות שבטיות ומדינות  מודרניות הקורס יבחן את המגמות השונות ששלטו במחקר המודרני, יציג כלים לניתוח --  הן היסטוריים והן אנתרופולוגים -- ויחשוף את התלמידים למקורות ראשוניים. מטרת שיטת לימוד זו לאתגר את התלמידים לחשוב על המזרח התיכון המודרני דרך נקודת מבט ייחודית ולהקנות להם כלים חדשים לניתוח חברות מורכבות אלו. 

06392718 הסוגייה האתנית באפריקה הפוסט –קולוניאלית - פרופ' בנימין נויברגר
הסמינריון יעסוק באתניות ובלאומיות; בקבוצות חצויות; בקשר בין מודרניזציה, אינטגרציה ודיס-אינטגרציה; בדפוסי אינטגרציה וב"בנין אומה"; בסוגייה הלשונית; בקונפליקטים אתניים;
בבדלנות ואירדנטה; בהגדרה עצמית ובסוגיית הגבולות; בקשר בין מפלגות ואתניות ובין צבא ואתניות; בהתמודדות המדינה עם הסוגייה האתנית; בהסדרי פדרליזם ואוטונומיה ובקשר בין תהליכי דמוקרטיזציה והסוגייה האתנית.

06382276 מחלוקות בהיסטוריוגרפיה של המזה"ת החדיש –
 ד"ר מאיר ליטבק
הקורס ינתח שורה של מחלוקות מרכזיות המעסיקות את המחקר המזרח תיכוני בימינו. בין היתר ידון הקורס בביקורת האורינטליזם של אדוארד סעיד, בכשלון ההתפתחות הכלכלית באזור במאות הקודמות, בהיווצרות בעית הפליטים במלחמת העצמאות של ישראל, בכשלונות להגיע להסדר בין ישראל למדינות ערב בראשית שנות ה50-, בשורשי מהפכת 1979 באיראן, בקשיים בביסוס דמוקרטיה באזור ובויכוח על מעמד האישה במזרח התיכון. הקורס ינתח את הגישות המחקריות השונות לבעיות הללו, את הקשר בין תאוריה למחקר היסטורי, בין חיפוש אחר עובדות ופרשנות ויתמודד עם השאלה אם ניתן להגיע לאמת היסטורית מול נרטיבים מתחרים.

06382277 מנהיגים ומנהיגות בעולם הערבי - (קורס פנורמי) ד"ר אייל זיסר
העולם הערבי ידע בעשורים האחרונים מנהיגים בולטים שעיצבו, או לכל הפחות השפיעו השפעה רבה על מהלך ההיסטוריה של ארצותיהם כמו גם של האזור כולו. רבים מהם פרצו בסערה אל מרכז הבמה הפוליטית, אך נפילתם הייתה סוערת ודרמטית לא פחות ולעיתים אף עקובה מדם. 
עניינו של קורס זה הוא בחינה של תופעת המנהיג והמנהיגות בעולם הערבי, תוך עיסוק בכמה מן המנהיגים הערביים הבולטים בעשורים האחרונים ובהם: גמאל עבד אל-נאצר, אנואר אל-סאדאת, חאפז אל-אסד ואחרים. אלו מהווים דוגמא מייצגת לסוגי המנהיגים הפעילים במזרח התיכון: איש הצבא, האידיאולוג, איש הדת, הפוליטיקאי, בן הכפר, המונרך ועוד. עוד ינסה הקורס לבחון באיזו מידה מעוגנת תופעה זו של מנהיג ומנהיגות במורשת הפוליטית והתרבותית הערבית והמוסלמית, כמו גם לבחון באיזו מידה ייחודית תופעת המנהיג, למשל צדאם חוסין או לחילופין אנואר אל-סאדאת, לחלק זה של העולם. 

06383012 צדקה ורווחה  בחברות אסלאמיות – פרופ' איימי סינגר
לאורך ההיסטוריה, רוב החברות בעולם פיתחו מנגנוני צדקה כתשובה למציאות החברתית של עוני, מציאות הקיימת בכל חברה וחברה. הסעד המוגש כולל צעדים זמניים או קבועים שמוצעים על-ידי אנשים פרטיים, או על-ידי גופים מדיניים, קהילטיים, או  גופים משותפים. עזרה זו יכולה להיות כספית, חומרית, רוחנית, רפואית או קשורה לעבודה. מטרתה: להקל או אף לבטל כליל את העוני מעל הסובלים ממנו. הסמינר ידון בצדקה בחברות אסלאמיות במזרח התיכון, החל מהתקופה המוסלמית המוקדמת ועד התקופה המודרנית. נבחן את הרקע הדתי למתן צדקה ואת המוסדות הפורמליים שקמו, ובכלל זה זכאת ו-וקף. דרכי ארגון הצדקה ושירותי הרווחה מסבירים רבות על-אודות אופין של חברות ושל תרבויות. נדון גם במניעים שהביאו אנשים לתרום ונעמוד על זהותם של נותני הצדקה ושל מקבליה. כשנבחן צדקה בתקופה המודרנית, נראה שמערכות ממשלתיות משחקות תפקיד הולך וגדל במתן סיוע לנזקקים. אנו נחקור את התנגהגותן של מערכות אלו מול מעשיהם של אנשים פרטיים, וגם מול ארגונים לא-ממשלתיים (NGO). לאורך הסמינר נשתדל להשוות בין מקרה הבוחן המסלמי לבין דתות וחברות שונות כדי להבהיר מה מיוחד לחברות אסלאמיות (או לחלקן), ומה משותף בינן לאחרות.

06382106 תורכיה בעת החדישה –פרופ' איימי סינגר
הסמינר ידוּן בהיסטוריה של הרפובליקה התורכית מאז הקמתה לאחר מלחמת העולם הראשונה ועד לימינו. מטרת הסמינר היא ללמוד על תורכיה עצמה, וגם למקם אותה באזור ובעולם. באמצעות מחקרים היסטוריים, ספרות יפה וספרי זכרונות תורכיים, תמונות, מפות וסרטים, נסקור סוגיות בגאוגרפיה, בפוליטיקה, בכלכלה, בחברה, בתרבות ובהיסטוריה של מדינה זו. נדוּן בשאלות של זהות, חינוך, מקומם של דת וצבא ברפובליקה, ירושותיה של האימפריה העת'מאנית, מיעוטים, פיתוח, דמותו של המנהיג מצטפא כמאל אתאתורכ, ועוד.

0638227501 סוגיות בחקר הנשים במזרח התיכון בעת החדשה: 
ד"ר נוגה אפרתי
דיון בסוגיות נבחרות בחקר ההיסטוריה של הנשים במזרח התיכון במאה ה-20 ובהן: פמיניזם והתפתחות תנועות נשים, נשים וההלכה האסלאמית, סוגיית המראה החיצוני, נשים ונוהג (פשעי כבוד ומילת נשים) ועוד.    

0638229201 מקורות לתולדות העיתונות הערבית – פרופ' עמי איילון
הקורס יעסוק בהתפתחות התקשורת הכתובה הערבית, מראשיתה במאה ה19- ועד ימינו. המטרה היא להתחקות אחר תולדות העיתונות הזו על שלביה ובעיותיה מתוך המקורות הראשוניים: עיתונים, כתבי עת וביוגרפיות של עיתונאים ומדינאים. הקורס מוגדר כשיעור בקריאת טקסטים ערביים למתמחים ומיועד לתלמידים/ות בעלי/ות שליטה טובה בשפה (בעלי/ות פטור מהקורס "ערבית למתקדמים").

06382293 פלסטין 1948-1900 – פרופ' עמי איילון 
הקורס יבחן סוגיות בקורות הקהילה הערבית הפלסטינית משלהי התקופה העות'מאנית ועד תום עידן המנדט הבריטי. הכוונה היא להכיר צדדים שונים בהוויה הפלסטינית מתוך מקורותיה שלה: מסמכים ראשוניים, עיתונים, אוטוביוגרפיות וספרי זיכרונות. הקורס מוגדר כשיעור בקריאת טקסטים ערביים למתמחים ומיועד לתלמידים/ות בעלי/ות שליטה טובה בשפה (בעלי/ות פטור מהקורס "ערבית למתקדמים").

0638229901  "המדריך למוסלמי העצוב" – פרופ' שמעון שמיר
סדרת הרצאות בחסות הרקטור
כותרת  ההרצאות לקוחה משם ספרו מעורר-המחלוקת של חוסיין אחמד אמין על האתגרים בפני החברה האסלאמית העכשווית על רקע מורשתה. בהרצאות יוצג עיון מחדש ביחסי האסלאם והמודרניות. תנותח התייחסות המוסלמים לנושאים כמו המדע החדיש, הדמוקרטיה, ושוויון האשה, ויידונו ההתמודדות עם ההגמוניה המערבית ותהליך הגלובליזציה, והפניה לאסלאמיזם וטרור. הדיון בסוגיות אלה ייעשה באספקלריה של ביטוייהן בחייה של מצרים, במשטר האיראני ובחברה הפלסטינית.

06392121 מלחמה ושלום באפריקה- זווית מגדרית- ד"ר אירית בק
קורס זה, המוצע בפעם הראשונה, יבחן את הזווית המגדרית בתהליכים של דה-קולוניזציה, בניית מדינה ומלחמות אזרחים באפריקה, החל ממחצית המאה העשרים ועד לימינו. יבחנו מספר שאלות יסוד, כגון מהותו של הפמיניזם האפריקאי בימינו, לצד שאלות ממוקדות כגון תפקיד הנשים במלחמת העצמאות באלג'יריה או  מעמדן ותפקידיהן של נשים פליטות, קורבנות מלחמת האזרחים (למשל בליבריה, סיירה ליאון ורואנדה).

06392709 תרבות ופוליטיקה באפריקה הפרנקופונית - ד"ר אירית בק
הקורס יתמקד בבחינת תהליך גיבוש זהותה התרבותית והפוליטית של אפריקה הפרנקופונית (עם דגש על מערב אפריקה) במהלך המאה העשרים. נבחן תחילה את התפתחותה של תנועת ה"כושיות" ואת השיח התרבותי והפוליטי שיצרה. נמשיך בבדיקת יחסי הגומלין בין זהויות תרבותיות ופוליטיות, פרנקופוניות ואפריקניות, מוסלמיות ונוצריות, כפי שהתפתחו בתקופה הפוסט קולוניאלית, במדינות כמו סנגאל, חוף השנהב, מאלי, מאוריטניה ועוד. 

06382287 האסלאם והמיעוטים הדתיים – ד"ר דניאל צדיק
הקורס ייבחן את יחס האסלאם והמוסלמים למיעוטים הדתיים הלכה למעשה. תשומת-לב מיוחדת תינתן באשר לשאלת סטטוס היהודים ומעמד היהדות בעיני חלקים שונים בחברה המוסלמית: צופים,עלמא, ונציגי שלטון.

06371112 סוגיות בהתפתחות השיעה- ד"ר מאיר ליטבק

קורס ינתח סוגיות מרכזיות בהיסטוריה של השיעה כדת וכתופעה פוליטית וחברתית, מראשיתה ועד המאה ה20-, תוך שימת דגש על העת החדישה. הקורס יתמקד בנקודות המפגש בין התפתחויות אידיאולוגיות ובין נסיבות היסטוריות לאורך ציר הזמן, כגון גיבוש מעמדם ההלכתי והפוליטי של אנשי הדת, ויחסיהם עם השלטון בהקשרים היסטוריים ספציפיים. לצורך כך, הקורס יבחן את קווי ההתפתחות השונים והדומים של השיעה בארצות ותקופות שונות, באיראן, הודו, עראק ולבנון. הקורס שואף להראות את השיעה כתופעה דינאמית ומשתנה בהתאם לנסיבות ההיסטוריות, החל מטבח כרבלא ועד לשלטון האסלאמי באיראן של ח'מיני.